arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Eins og tekið er fram í grg. fyrir frv. þessu, hét ríkisstj. í sambandi við lausn vinnudeilunnar seint í aprílmánuði s.l. að beita sér fyrir því, að sett yrðu lög um atvinnuleysistryggingar. Í samkomulaginu, sem þá var gert, voru tekin fram nokkur ákveðin atriði um meginefni væntanlegrar löggjafar, eins og t.d. um það, hvernig framlögum í sjóðinn skyldi háttað, hvar sjóðurinn eða sjóðirnir skyldu geymdir og eins um stjórn sjóðanna. Ríkisstj. skipaði síðan 5 manna nefnd til þess að semja frv. til laga um atvinnuleysistryggingar, eins og heitið hafði verið. Í þessari n. áttu sæti fulltrúar frá Alþýðusambandi Íslands og Vinnuveitendasambandi Íslands og einnig Hjálmar Vilhjálmsson skrifstofustjóri félmrn., Gunnar Möller hæstaréttarlögmaður og Haraldur Guðmundsson forstjóri Tryggingastofnunar ríkisins. Innan þessarar n. náðist ekki fullt samkomulag um öll einstök atriði frv., og hafa 3 nm. skilað sérálitum. Annars mun vera óhætt að segja, að n. standi óskipt að höfuðatriðum frv. Félmn. hefur athugað þetta frv. og mælir með því, að það verði samþ. óbreytt. Þessu frv. fylgir mjög ýtarleg grg. Einnig gerði hæstv. félmrh. þessu máli mjög góð skil við 1. umr., svo að það er ástæðulaust fyrir mig að skýra frá efni frv. Eins og hv. þm. vita, er hér á ferðinni mjög vandasamt mál, ekki sízt vegna þess, að þetta er í fyrsta skipti, sem sett er heildarlöggjöf um atvinnuleysistryggingar. Um þetta mál hafa fjallað sérfræðingar á sviði tryggingamálanna og einnig menn, sem hafa staðið og standa mjög framarlega í samtökum launþega, og einnig framkvæmdastjóri Vinnuveitendasambands Íslands. Sennilega liggur málið þannig fyrir, að ef það yrði ekki afgreitt í því formi, sem það er sett fram í frv., yrði mjög erfitt, eins og langt er liðið á Alþ., að afgreiða málið. Þess ber og að gæta, að í frv. er gert ráð fyrir því, að lögin verði endurskoðuð innan tveggja ára. Það má búast við því, að á þeim tíma komi í ljós ýmsir agnúar á þessari löggjöf. og þá verður að sjálfsögðu ástæða til þess að taka þetta mikla mál til heildarendurskoðunar.

Frsm. (Gunnar Thoroddsen) Menntmn. d. hefur athugað þessa till. og mælir einróma með samþykkt hennar. Ég vil aðeins vísa til framsöguræðu minnar um daginn fyrir þessu máli og þarf þar engu við að bæta. Ég vil taka það fram, að þess er að sjálfsögðu óskað, að þeim undirbúningi, sem tillagan fer fram á um stofnun blaðamannaskóla, verði hraðað, þannig að hún geti komið til framkvæmda næsta haust, ef nokkur tök eru á. Ég geri ráð fyrir því, að þessi undirbúningur fari fram í nánu samráði við háskólann og Blaðamannafélag Íslands, og eftir þeim undirtektum, sem mál þetta hefur fengið hjá háskólarektor, má vænta þess, að frá háskólans hendi verði ekkert því til fyrirstöðu að hefja slíka kennslu mjög fljótlega. Nefndin sem sagt mælir einróma með samþykkt till.
Þingræður haldnar á Alþingi Íslendinga



Herra forseti. Þetta frv. er um það, að á árinu 1956 skuli innheimta eignarskatt með 50% álagi. Slíkt álag hefur verið reiknað á eignarskattinn allmörg undanfarandi ár og lagaákvæði um það framlengd fyrir eitt ár í senn. Frv. var upphaflega lagt fram í Ed., sem afgreiddi það óbreytt, og fjhn. þessarar d. leggur til samkv. nál. á þskj. 498, að frv. verði samþ. eins og það liggur fyrir. Að vísu voru tveir nm. forfallaðir, þegar n. tók þetta fyrir, en ekki er vitað um neinn ágreining um málið.



Herra forseti. Þetta frv. er um skipulag á fólksflutningum með bifreiðum. Samgmn. hefur athugað frv. Það er komið frá Ed., og hafa orðið á því nokkrar breytingar þar. N. leggur til, að það verði samþ. óbreytt. Ég tel ástæðulaust að fara mörgum orðum um þetta. Það er orðið margathugað, og ég geri ráð fyrir, að ekki verði séð fært að fara út í frekari breytingar á því.



Herra forseti. Samgmn, hefur athugað þetta frv. og mælir með því, að það verði samþ. óbreytt. Meginbreytingin, sem frv. felur í sér á 32. gr. bifreiðalaganna, er sú, að samgmrh. geti sett gjaldskrá um flutningsgjöld með sendibifreiðum og ákveðið, að gjaldmælir skuli vera í slíkum bifreiðum. Ósk hefur komið fram um það frá samtökum sendibílstjóra, að slík breyting verði gerð, og hefur bæði hæstv. ríkisstj. og hv. Ed. og nú samgmn. þessarar hv. d. talið rétt að mæla með því, að sú breyting verði gerð.



Herra forseti. Ég vil leyfa mér að lýsa ánægju minni yfir þeim miklu straumhvörfum, sem orðið hafa í afstöðu hv. þingmanna til þessa merkilega baráttumáls íslenzkra togarasjómanna, og það er mjög gleðilegt til þess að vita, að það virðist sem hv. alþm. ætli nú að samþykkja lög um hvíldartíma sjómanna í samræmi við það, sem er í gerðum samningum á milli togaraháseta og togaraeigenda. Á undanförnum tíu árum, réttara sagt í tíu skipti, hafa þm. Sósfl. flutt frv. um þetta mál hér á Alþ., en af ástæðum, sem ég skal ekki fara hér inn á frekar, hafa hv. alþm. ekki séð sér fært að samþykkja þetta mál og borið því alltaf við, að þetta ætti að vera samningsatriði á milli togaraháseta og togaraeigenda. Enn fremur hafa svo þm. Alþfl. flutt frv. um sama mál, og það frv. þeirra Alþýðuflokksmanna hefur hlotið samþykki í Ed. með breytingu, sem er þó heldur til hins verra en hitt. Þrátt fyrir það vil ég endurtaka það, að ég er því fyllilega samþykkur, að lög um þetta atriði verði samþ., og ég vonast til þess, að þegar þetta mál verður athugað í n., þá komi einnig til athugunar frv. það, sem ég flutti hér í þessari hv. d. og minni hl. í sjútvn. hefur fyrir löngu skilað áliti um, en meiri hl. n. hefur ekki séð sér fært að taka ákvörðun um það. Nú hafa á þessu sem sagt orðið mjög snöggar breytingar, og það gleður mig sannarlega, og það mun gleðja alla þá, sem fyrir þessu máli hafa barizt, þessu mikla hagsmunamáli togarasjómanna, sem á sínum tíma var eitt mesta deilumál, sem hér kom inn á Alþingi, en enginn mun nú leyfa sér að draga í efa, að það hafi verið og sé enn eitt af þörfustu málum, sem Alþ. hefur samþykkt.
Þingræður haldnar á Alþingi Íslendinga



Ég var hlynntur þessari till., eins og hún kom fram upphaflega og eins og meiri hl. n. mælti með að hún yrði samþykkt, enda stendur í till. n., að þeir leggi til, að hún sé samþykkt óbreytt. Nú hefur verið samþ. brtt. frá einum nm. við þessa till., sem ég álít gera hana verri. Engu að síður vil ég ekki taka afstöðu á móti henni og greiði þess vegna ekki atkvæði.



Herra forseti. Það er engin nýjung, að n. fallist á brtt., eftir að hún hefur afgr. mál, - brtt., sem ekki lá fyrir, þegar hún hafði málið til meðferðar. Ég gerði grein fyrir ástæðum n. til þess að taka þessa brtt. til greina og mæla með henni og segi já.



Herra forseti. Það var upplýst í umr. í gær, að Búnaðarfélag Íslands væri að vinna að þessu máli og að um þetta gilda ákveðin lagafyrirmæli, sem þáltill. getur ekki breytt. Ég sé því ekki ástæðu til þess að samþ. þessa till. og segi því nei.



Herra forseti. Vegna þess að ég hef orðið þess var við atkvgr., að sá misskilningur hefur komizt inn hjá þm., að n. hafi verið sammála um að taka aftur rökstuddu dagskrána, þá vil ég láta þess getið, að ég greiddi í n. atkv. gegn því að taka hana aftur, og ég segi nei við þessari till.



Þar sem upplýst er í máli þessu, að það er verið að kanna þetta mál á vegum Búnaðarfélags Íslands, og ég sé enga ástæðu til að vantreysta því í þessu efni, þá segi ég nei við þessari till.



Herra forseti. Þar sem þessi þáltill., eins og hún nú hljóðar, er beint vantraust á starf Búnaðarfélags Íslands og þau störf, sem ég hef innt þar af höndum, greiði ég ekki atkv.



Með skírskotun til þeirra upplýsinga, sem hv. 1. þm. N-M. (PZ) gaf hér um starf Búnaðarfélags Íslands í þessu máli, og þar sem hann m. a. telur nú, að í þessari till. fellst vantraust á Búnaðarfélag Íslands, þá segi ég að sjálfsögðu nei við þessari till., en þeirri hugsun get ég ekki varizt, að mér þykir afstaða hv. þm. í atkvgr. ekki vera röggsamleg, miðað við forsendur hans.



Ég vil sem einn af tillögumönnunum taka fram að gefnu tilefni, að till. ber ekki að skoða sem neitt vantraust á Búnaðarfélag Íslands, og ég fæ ekki séð, að með þessari till., þótt samþ. verði, sé á nokkurn hátt raskað því, sem lög mæla fyrir um starf Búnaðarfélagsins að þessum málum. Ég segi því já.



Ég hef viljað skoða þessa till. sem tilraun til þess að flýta fyrir þessum störfum og létta undir með Búnaðarfélagi Íslands að ná sem beztum og skjótustum árangri í þessu máli og segi þess vegna já.
Þingræður haldnar á Alþingi Íslendinga



Herra forseti. Frv. þetta var flutt í Nd. upphaflega af hv. þm. N-Þ. (GíslG), en var þá alltakmarkaðra en það er nú. Ég benti á það strax við 1. umr. þá, að frv. hefði þarft nýmæli að geyma, þó að það yrði að gera nokkru viðtækara en í upphafi var ætlunin. Síðan var af n. hálfu haft samráð við mig um breyt. á frv., og frv. í núverandi mynd er í rauninni samið í dómsmrn. og ætti að geta orðið til verulegra umbóta frá því, sem verið hefur, sérstaklega þegar litið er til þeirra auknu fjárveitinga til löggæzlu, sem fengust á fjárlagafrv. Ég hika því ekki við að segja, að frv., eins og það nú er orðið, er veruleg réttarbót, og vil eindregið mæla með því, að það nái fram að ganga. Ég legg til, að því verði vísað til allshn. að umr. lokinni.
Þingræður haldnar á Alþingi Íslendinga



Herra forseti. Frv. þetta á þskj. 230 er um heimild fyrir ríkisstj. til að staðfesta fyrir Íslands hönd samning milli Íslands, Danmerkur, Finnlands, Noregs og Svíþjóðar um félagslegt öryggi. Þetta frv. er komið frá hv. Nd. og hefur verið hér til athugunar hjá heilbr.- og félmn. þessarar hv. d. N. leggur einróma til, að frv. verði samþ. óbreytt.



Herra forseti. Mál það, sem hér liggur fyrir á þskj. 464, er stjórnarfrv. og er um breyt. á l. nr. 41 25. maí 1949, um gildistöku alþjóðasamnings um samræmingu nokkurra reglna varðandi loftflutninga milli landa. Ísland gerðist aðili að alþjóðasamningi um loftflutninga 1929, og var sá samningur lögfestur 1949. Á árinu 1955 var gerð nokkur breyting á samningi þessum með viðbótarsamningi, sem samþykktur var í Haag í september þ. á. Nú hefur verið ákveðið, að Ísland gerðist einnig aðili að nefndum viðbótarsamningi, og því hefur ríkisstj. borið fram frv. það, sem hér liggur fyrir. Samgmn. hefur athugað þetta frv. og mælir einróma með því, að það verði samþykkt óbreytt. Einn nm., hv. 10. landsk. þm., var ekki viðstaddur afgreiðslu málsins.



Herra forseti. Frv. þetta er upprunalega borið fram í Nd. af hv. þm. N-Þ. (GíslG), en tók allmiklum breytingum í allshn. þeirrar d., þar sem allir nm. voru sammála. Frv. þetta er borið fram til þess að gera auðveldara fyrir að halda uppi reglu á stöðum, þar sem um stundarsakir vegna síldveiða, þorskveiða eða annars safnast saman fjöldi fólks, en bæjarfélögin hafa ekki mátt til þess að halda uppi lögregluþjónustu, sem samsvarar mannfjölda á þessum stuttu tímum. Allshn. þessarar hv. d. hefur athugað frv. og fær ekki betur séð en að það sé til bóta, eins og því var breytt í hv. Nd., og leggur einróma til, að það verði samþykkt.
Þingræður haldnar á Alþingi Íslendinga



Herra forseti. Frv. þetta um breyt. á l. um samþykktir nm sýsluvegasjóði er hingað komið frá hv. Nd. Tekjur sýsluvegasjóðanna eru bundnar við verð fasteigna. það er öllum vitanlegt, að mat fasteigna hefur engan veginn hækkað í samræmi við annað verðlag í landinu, heldur þvert á móti nálega staðið í stað, á sama tíma sem kaupgjald og allur kostnaður hefur mjög hækkað. Af þessu leiðir, að tekjur sýsluvegasjóðanna hafa engan veginn hækkað í samræmi við aukinn tilkostnað. 1953 var heimilað með bráðabirgðaákvæði að hækka gjöld til sýsluvegasjóða um 50% eitt ár í senn. Í þessu frv. er lagt til að heimila hækkun um 70%. Sýsluvegir eru mjög ófullkomnir víða og þörfin ákaflega brýn fyrir aukið fé í sýsluvegasjóðina. Samgmn. þessarar hv. d. hefur haft frv. til meðferðar og leggur einróma til, að það verði samþ. óbreytt. Þess er þó að geta, að einn nm., Guðmundur Í. Guðmundsson, var fjarstaddur, þegar málíð var afgr. í nefndinni.
Þingræður haldnar á Alþingi Íslendinga



Herra forseti. Með nál., sem birt er á þskj. 607, er birt bréf frá Íþróttasambandi Íslands. Mælir stjórn þess gegn samþykkt frv. Ekki eru þó færð bein rök gegn því í bréfinu. Kemur fram í bréfinu, að um þetta mál er deilt í íþróttasamböndum nágrannalanda okkar, þ. e. meðal íþróttamanna þar. Ég hef hins vegar séð samróma álit lækna í mörgum löndum, sem ber saman um skaðsemi þessa leiks. Ég hef ekki séð neinn lækni mótmæla þessu í neinu af þeim læknatímaritum, sem ég hef séð. Er ekki vafi á, að læknar eru bærari að dæma um óhollustu þessa leiks og þá áverka, sem fylgja í kjölfar hans, heldur en íþróttamenn. Nefndinni hefur því þótt rétt, þrátt fyrir þessi mótmæli Íþróttasambandsins, að mæla með samþykkt frv. Hannibal Valdimarsson hefur þó skrifað undir nál. með fyrirvara, en einn nm., Jónas Rafnar, var fjarstaddur afgreiðslu málsins.
Þingræður haldnar á Alþingi Íslendinga



Það skiptir nú ekki miklu máli, sem ég ætla að benda á, en ég ætla þó að benda á tvö atriði, annað, sem sýnilega hefur farið fram hjá n. í Nd., þegar hún gerði sínar brtt., og hitt, sem ég tel að hefði þurft að breyta. Hið fyrra er það, að önnur brtt. í Nd. við 10. gr. er í því innifalin að setja Skógræktarfélag Íslands inn í staðinn fyrir Ferðafélag Íslands sem aðila, sem á að tilnefna mann í stjórnina, en áður var það haft Ferðafélag Íslands, og þá var ætlazt til þess, að náttúruverndarráð kallaði skógræktarstjóra til skrafs og ráðagerða, þegar eitthvað væri, sem snerti hans mál. Nú er búið að setja hann eða aðila frá honum inn í sjálfa stjórnina, en þó er enn ætlazt til að kalla hann til skrafs og ráðagerða, hann er ekki tekinn út á hinum staðnum, eins og náttúrlega hefði átt að gera. Þetta er ekki svo mikilsvert mál, að það sé ástæða til þess að vera að senda það á milli deilda fyrir það, ég vil ekki segja það, en það væri þó eðlilegt, að það væri gert. Hitt er það, að ákaflega mörgu, sem getur snert náttúruverndarráð, er þannig háttað, að náttúruverndarráð þarf að fá upplýsingar frá öðrum mönnum. Það er ákveðið í 10. gr. og greinin er látin vera tæmandi um, hverja eigi að kalla til upplýsinga. Það má kalla skógræktarstjóra, skipulagsstjóra ríkisins, vegamálastjóra og raforkumálastjóra. Aðra er ekki ætlazt til að það kalli á sinn fund. Ég held, að þetta hefði ekki átt að vera tæmandi, og ef það hefði átt að vera tæmandi, þá hefðu átt að vera þarna fleiri menn, þ. á m. maður, sem hefði haft sérþekkingu á sjúkdómum bæði jurta og dýra, sem kemur mjög til greina, ef náttúruverndarráð fer að gera ráðstafanir til þess að breyta að einhverju leyti náttúru landsins með nýjum gróðri eða nýju dýralífi eða takmarka það dýralíf, sem er til í landinu. Þess vegna hefði þessi upptalning ekki átt að vera tæmandi, heldur bara átt að vera ábending um, að það mætti kalla til sérfræðinga.
Þingræður haldnar á Alþingi Íslendinga

forseti (SB): Þar sem þetta verður síðasti fundur hv. þingdeildar á þessu þingi og væntanlega einnig á þessu kjörtímabili, leyfi ég mér að þakka hv. þdm. ánægjulega samvinnu við mig sem forseta á því kjörtímabili, sem nú er að líða. Ég óska utanbæjarþingmönnum góðrar heimferðar og heimkomu og öllum hv. þm. allrar farsældar.



Ég vil leyfa mér, og ég veit, að ég mæli það fyrir munn allra hv. þdm., að þakka hæstv. forseta fyrir góðar óskir í okkar garð. Ég vil jafnframt fyrir hönd allra hv. þingdeildarmanna þakka honum fyrir réttláta og röggsama fundarstjórn og gott samstarf við okkur þm., bæði nú á þessu þingi og á þessu kjörtímabili. Ég vil svo óska hæstv. forseta alls góðs og biðja hv. þm. um að rísa úr sæti og taka undir árnaðaróskir mínar til hans. - Deildarmenn risu úr sætum.

Forseti (SB) : Ég þakka hv. 2. þm. Reykv. fyrir hlýleg orð í minn garð og hv. þdm. fyrir að hafa tekið undir þau. Ég endurtek árnaðaróskir mínar í garð hv. þingmanna og segi fundinum slitið.
Þingræður haldnar á Alþingi Íslendinga

forseti (JörB) : Ég vil svo leyfa mér að þakka hv. þm. fyrir samstarfið á þessu þingi. Sérstaklega þakka ég þeim, hvað þeir hafa gert mér auðveld störfin og á allan hátt af sinni hálfu reynt að greiða fyrir því, að þau gætu gengið sem greiðast og verið sem minnst til tafar störfum þingsins. Ég vil árna hv. þm. allra heilla í framtíðinni og óska utanbæjarþingmönnum góðrar heimferðar og heimkomu. Þá vil ég þakka starfsfólki þingsins fyrir vel unnin störf. Sérstaklega vil ég beina þakklæti mínu til skrifstofustjóra Alþingis, sem þannig er nú ástatt um, að hann mun ekki gegna störfum hér í Alþingi lengur sem skrifstofustjóri. Hann hefur nú starfað í þessari stofnun í nær 40 ár og mestan þann tíma sem skrifstofustjóri Alþingis. Ég þarf ekki að fjölyrða um það, hvernig þingmönnum hefur fallið samstarfið við hann, því að það vita allir frá fyrstu tíð, hve einkar vel og samvizkusamlega hann hefur rækt sitt starf og af sérstakri kostgæfni og alúð greitt götu þingmanna í einu og öllu. Þetta hefur farið því betur úr hendi hjá honum, þar sem hann er sérstökum hæfileikum gæddur sem smekkmaður, sem listfengur maður á íslenzkt mál, og hefur þess vegna á allan hátt verið hinn bezti starfsmaður í Alþingi. Persónulega vil ég færa honum sérstakar þakkir fyrir samstarfið alla þá stund, sem við höfum verið hér saman. Ég veit, að ég mæli þetta fyrir munn allra hv. alþm., og ég vil árna honum og vandamönnum hans alls hins bezta og heilla í framtiðinni.



Ég vil í fyrsta lagi leyfa mér, og ég veit, að ég mæli þar fyrir munn allra hv. þm., að taka undir þær þakkir, sem hæstv. þingforseti hefur borið fram til skrifstofustjóra Alþingis, og ítreka ánægju okkar þingmanna og þakkir fyrir allt samstarfið við hann öll þau ár, sem við höfum átt sæti hér á Alþingi. Ég vil svo, og ég veit, að ég mæli þar fyrir munn allra hv. þm., þakka hæstv. þingforseta fyrir góð orð og óskir í okkar garð. Við alþm. þökkum hæstv. þingforseta okkar fyrir skörungsskap hans og réttsýni í fundarstjórn. Við þökkum honum fyrir ágætt samstarf við hann, bæði nú á þessu þingi og fyrrum. Við óskum honum góðrar heimferðar og góðrar heimkomu og árnum honum allra heilla í framtíðinni. Ég leyfi mér að biðja hv. þm. um að taka undir þessi orð mín og árnaðaróskir og þakkir til hæstv. þingforseta með því að rísa úr sætum. - 
            

Forseti (JörB): Ég vil leyfa mér að þakka hv. 2. þm. Reykv. fyrir hans hlýju orð í minn garð og hv. þm. fyrir að taka undir þau. Forseti Íslands (Ásgeir Ásgeirsson): Ég hef í dag gefið út bréf, er hljóðar svo: „Forseti Íslands gerir kunnugt: Ég hef ákveðið, að Alþingi, 75. löggjafarþingi, skuli slitið í dag, miðvikudaginn 28. marz 1956. Mun ég því slíta Alþingi í dag. Gert í Reykjavík, 2. marz 1956. Ásgeir Ásgeirsson. Ólafur Thors. Forsetabréf um þinglausnir.“ Samkvæmt þessu bréfi, er ég hef nú lesið, lýsi ég yfir því, að Alþingi er nú slitið, Ég vil leyfa mér að biðja þingmenn að minnast ættjarðarinnar. Þingheimur stóð upp, og forsætisráðherra, Ólafur Thors, mælti: „Heill forseta vorum og fósturjörð. Ísland lifi.“ Tók þingheimur undir þau orð með ferföldu húrrahrópi. Var síðan af þingi gengið.
Þingræður haldnar á Alþingi Íslendinga



Herra forseti. Í Nd. hafa bætzt inn á frv. sjö nöfn. Þau lágu ekki fyrir, þegar frv. var hér í d., og n. hér, sem hafði málið til meðferðar, hefur þess vegna ekki athugað gögn þessara manna. Hins vegar fór ég með mönnum úr Nd. í gegnum þau og get vottað það, að þeir, er nöfnin bera, uppfylla þau skilyrði, sem Alþingi yfirleitt hefur sett til að taka menn inn með ríkisborgararéttindum, þannig að ég get talað fyrir n. hönd, þótt ekki hafi unnizt tími til fundarhalds, því að það eru þau skilyrði, sem n. hafði komið sér saman um, sem eru uppfyllt, og mælt með því, að frv. sé samþykkt eins og það nú liggur hér fyrir. Hins vegar er ákaflega óviðfelldið að vera að fá þessar umsóknir, eina í dag og aðra á morgun, allt þingið út, alveg fram á síðustu daga, og það ætti að athuga í framtíðinni, hvort ekki væri hægt að komast fyrir þetta með því annaðhvort að taka bara þá, sem gengu í gegnum stjórnarráðið, áður en þingið kæmi saman, ellegar skera niður einhvern dag á þinginu og segja: þá, sem komnir eru fyrir þennan dag, tökum við, hina ekki, - en vera ekki alltaf að smátína þetta inn og svo alltaf þar af leiðandi að smábreyta frv., af því að nýir og nýir bætast við. Þetta er til athugunar fyrir framtíðina, en eins og málið liggur fyrir hér, þori ég f. h. nefndarinnar að mæla með því, því að þessir menn, sem við var bætt, uppfylla sömu skilyrði og þeir, sem inn í frv. voru áður komnir.
Þingræður haldnar á Alþingi Íslendinga



Með þessu frv. er lagt til að framlengja viðauka, sem verið hafa í lögum nú um nokkurra ára skeið, á gjald af innlendum tollvörutegundum, á gjöld samkv. lögum um eftirlit með skipum, stimpilgjald og lestagjald og leyfisbréfagjöld og önnur slík gjöld og loks á vitagjald. Ég leyfi mér að leggja til, að málinu verði vísað til hv. fjhn. að lokinni þessari 1. umr.



Herra forseti. Með þessu frv. er lagt til að framlengja þau ákvæði, sem í lögum eru nú um viðauka á innflutningsgjöld á bifreiðaskatti og benzíni, og leyfi ég mér að leggja til, að frv. verði vísað til hv. fjhn. að lokinni þessari umr.
Þingræður haldnar á Alþingi Íslendinga



Með þessu frv. er lagt til að framlengja ákvæði laga nr. 93 1955 með breyt., sem gerðar voru á þeim lögum með l. nr. 3 29. jan. 1956, um bráðabirgðabreyting nokkurra laga, en efni málsins er að innheimta með viðaukum nokkur aðflutningsgjöld og framlengja heimild til þess að undanþiggja ýmsar vörur aðflutningsgjöldum, og eru þau ákvæði í 2. gr. frv. Ég vil leyfa mér að óska eftir því, að málinu verði vísað til hv. fjhn. að lokinni þessari 1. umr.



Herra forseti. Frv. það, sem hér liggur fyrir á þskj. 13, er flutt til staðfestingar á brbl., sem út voru gefin af núverandi ríkisstj. Efni frv. er aðeins um það að fjölga forstöðumönnum innflutningsskrifstofunnar úr tveimur, eins og verið hafði í lögum, í fjóra. Ég sé ekki ástæðu til þess að ræða þetta litla efni neitt frekar á þessu stigi málsins. Aðalástæðan til þess, að rétt þótti að gera þessa breytingu, var sú, að sá háttur hafði verið hafður á áður, að aðeins fulltrúar þáverandi ríkisstj., einn maður frá hvorum flokki, hafði verið í innflutnings- og gjaldeyrisskrifstofunni, en nú þótti fullkomlega eðlilegt, að þeir flokkar, sem nú höfðu bætzt við í ríkisstj., fengju fulltrúa einnig í þessari stofnun, eins og jafnan hafði verið áður. Annars liggur fyrir endurskoðun á löggjöfinni um innflutnings- og gjaldeyrismál, og verður þá sjálfsagt um fleiri breytingar að ræða á þessari löggjöf, þegar þeirri endurskoðun er lokið. Ég sé ekki ástæðu til þess að ræða þetta mál frekar á þessu stigi, en legg til, að því verði að lokinni þessari umr. vísað til hv. fjhn.